**Dor străin**

*Daniel Vișan-Dimitriu*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Sunt singur pe stânca bătută de vânt,

Pe-o coastă abruptă de munte,

Și nu știu ce caut aici, pe Pământ,

Cu simțuri ciudate, din pene veșmânt,

Și pofte sălbatice, crunte.

Sunt rege, sunt vultur, dar nu mi-am dorit

Un corp muritor să mă cheme;

Eram printre stele, o clipă-am murit

Și poate vreun zeu m-a cules și-a dorit

Să zbor în înalturi o vreme.

Trec vagi amintiri ca prin ochiuri de nor,

Ceva pentru-o clipă-mi apare,

Și parcă aș ști ce-am să fiu de-am să mor,

Mi-e frică, dar cred că mai mult îmi e dor

De vechea, eterna mea stare.

Nu știu cine-am fost și de unde-am venit,

Pot numai să-ncerc să-mi închipui

O lume ciudată și-un zbor nesfârșit

Prin spațiul imens și de stele ticsit,

Ocean ce-și agită nisipu-i.

Acum sunt aici și privesc împrejur

Spre lumea ce-alegeri nu-mi lasă.

Sunt mare, sunt rege, sunt falnic, sunt dur,

Dar totuși străin, într-un simplu sejur,

Cu dor nesfârșit de Acasă.